লৈবাক অসিগী খেন্নবশিংগী অপুনবগী শক্তম অসি হরাওবা ফোংদোক্নবা প্রধান মন্ত্রী নরেন্দ্র মোদীনা হায়রি

ঙসি প্রধান মন্ত্রী নরেন্দ্র মোদীনা লৈবাক অসিগী মশিং য়াম্লবা খেন্নবশিং থাগৎলি অমসুং চহি লিশিং কয়া শুরবা অরিবা পুন্সি মহিং অসিনা লৈবাক্কী অপুনবগী শক্তমদা মতেং পাংগনি হায়খি। ঙসি কেবাদিয়াদা সরদার বল্লভভাই পতেলগী মপোক নুমিৎতা রাস্ত্রীয় এক্তা দিবস থৌরমদা মহাক্না হায়খি, ঐখোয়গী খেন্নবশিংগী অপুনবা শক্তমদা ঐখোয় চাউথোকচরি। মসিদা ঐখোয়গী ইকায়খুম্নবা অমসুং মশক তাকপা ঙম্লিবনি। মহাক্না হায়খি ঐখোয়গী খেন্নবশিংদা মুক্নবা অমতা ঐখোয়না ফংদে, মসিগী মহুৎতা ঐখোয়না অপুনবা অমা ফংলি। মান্নদবশিংগী কুম্মৈ অসিনা ঐখোয়গী থম্মোয়দা অপুনবগী লংলা অমা শেমগৎলি। মহাক্না হায়খি ঐখোয়গী তোঙান-তোঙানবা পুন্সি মহিং অমসুং চৎনবীশিং ঐখোয়না ইকায়খুম্নবা উৎলি। মসিগী খেন্নবশিং অসি ভারতকী শক্তি অমনি অমসুং মসি মালেমগী মফম অমত্তদা ফংদে। খা ভারত্তাগী লাকপা সানকারানা অৱাংদা মোনাস্ত্রীশিং লিংখৎলি অমসুং বেঙ্গলদগী স্বামী বিবেকানন্দনা খাদা কন্যাকুমারীদা লৌশিং ফংখি। মহাক্না হায়খি পাতনাদা পোকখিবা গুরু গোবিন্দ সিংহনা পঞ্জাবতা খালসা পন্থ লিংখৎখি অমসুং রামেস্বরমদা পোকখিবা এ পি জে অবদুল কলামনা দিল্লীদা খ্বাইদগী ৱাংবা ফম পায়খি। ভারত সংবিধানগী অহৌবদা ‘ঐখোয় ভারতকী মীয়াম’ হায়রিবা অসি ইচম চম্বা সংবিধানগী অহৌবা নত্তে অদুবু মসিনা চহি লিশিং কয়া কুইরবা ভারতকী অরিবা পুন্সি মহুৎশিল্লিবনি। সরদার পতেলনা নিংথৌ পানবা লৈবাক ৫০০ হেন্না ভারত্তা পুনশিন্নবা হোৎনবদা মতমদা মদুগী মিত্রংগুম্লবা থৌনা অদুনা মখোয় অয়াম্বা ভারত্তা পুশিল্লকখি। মহাক্না হায়খি ঐখোয়গী অপুনবা অসিনা মরম ওইদুনা মালেমগী লৈবাকশিংগী মরক্তা ভারতকী ফিভম ফগৎলে। ঙসিদা মালেম পুম্বনা ভারত অসি হকচিন্না লৌরে অমসুং করিগুম্বা ভারতনা মালেমদা খ্বাইদগী চাউবা ইকোনোমীশিংগী মরক্তা অমা ওইরবদি মদু ঐখোয়গী লৈবাক্কী অপুনবা শক্তমনা ওইগনি। প্রধান মন্ত্রীনা হায়খি ঐখোয়গী মথক্তা লান ঙমদবশিংনা ঐখোয়গী অপুনবগী শক্তমদা শিংনরি। চহি কয়া হোৎনরবসু কনা অমতনা ঐখোয়গী অপুনবা অসি মাংহনবা ঙমদ্রি। সরদার পতেলগী থৌজালদগী লৈবাক অসিনা চয়োল খরগী মমাংদা অচৌবা ৱারেপ অমা লৌদুনা আর্তিকল ৩৭০ লৌথোক্লে। মহাক্না হায়খি চহি কয়া মসিগী আর্তিকল অসি লৈবনা লৈবাক্কী মীয়ামগী মরক্তা খুৎশেমগী ফক্লাং অমা খারি। আর্তিকল ৩৭০ অসিনা তোখাই তানিংবা অমসুং তেরোরিজমগী ৱাখল্লোন পোকহনবা নত্তনা করিশু পীদে। মসিগী ফক্লাং আসি হৌজিক লৌথোক্লে। লৈবাক অসিদা মসিগী আর্তিকল ৩৭০ চৎনবা অসি জে অমসুং কে খক্তনি। প্রধান মন্ত্রীনা হায়খি হৌখিবা চহি ৩০ অসিদা তেরোরিস্তশিংগী থবক্ত মীওই ৪০,০০০গী পুন্সি মাঙখ্রে অমসুং মমা কয়া মচা কাইনরে, অঙাং কয়া মমা-মপা কাইনরে। মতম অমদা সরদার পতেলনা হায়খি মদুদি করিগুম্বা জে অমসুং কেগী ৱাথোক অসি মঙোন্দা শীন্নরবদি মদু লোইশিনবদা মতম চংলোই। আর্তিকল ৩৭০ লৌথোকপগী ৱারেপ অসি মহাক্কী মপোক নুমিৎতা সরদার পতেলগী মফমদা ঐনা কৎথোক্লি। প্রধান মন্ত্রীনা মখা তানা হায়খি, মসিগী ৱারেপ অসিনা হৌজিক জে অমসুং কে অমসুং লাদাখকী তুংগী ফিবম ফগৎলগনি। হন্দক পাংথোকখিবা বি দি সিগী মীখলশিংদা ভোত্তর চাদা ৯৮ হেন্না থোক্লকখিবা অদু অচৌবা পাউজেল অমনি। প্রধান মন্ত্রীনা হায়খি হৌজিক জে অমসুং কেদা রাজনিতীগী তংদু লৈতাবা লৈরগনি। লনাই মীওই খরা নুংঙাইনবা সরকার শেম্বগী মতম লোইরে অমসুং লমদম লমদমগী ফিবম য়েংলগা মীচং মীখাই নাইবগী থবক লোইশিল্লগনি। মহাক্না হায়খি লমদম অসিদা কোওপরেতিপ ফেদেরেলিজমগী অশেংবা শরুক য়াবগী মতম অমা হৌরগনি। জে অমসুং কেদা অনৌবা লম্বীশিং, অনৌবা রেল লম্বীশিং, অনৌবা স্কুলশিং, অনৌবা কোলেজশিং, অনৌবা হোস্পিতালশিং লৈরগনি। অৱাং-নোংপোক্কী মতাংদা প্রধান মন্ত্রীনা হায়খি ঙসিদি অৱাং-নোংপোক্তা তোখাই তানিংবগী ৱাখল অসি পুনশিনবা অমসুং চাউখৎপা মাইকৈদা লাক্লে। চহি কয়া কুইরবা ৱাথোকশিং হৌজিক পাম্বৈশিং লৈরে। ঙসি অৱাং-নোংপোক পুম্নমক চহি কয়া কুইরবা মীহাৎ-মীপুনশিং অমসুং ব্লোক্কেতশিংদগী মনিংতম্লে। মহাক্না হায়খি, সরদার পতেলগী থবকশিংদগী ইথিল ফংদুনা ঐখোয়না লৈবাক অসিদা মপুংফবা থম্মোয়গী, শেন-থুমগী অমসুং সংবিধানগী অপুনবা অমা লৈনবা অহোবা মেনশিল্লে। অসিগুম্বা থবক অসি য়াওদনা ঐখোয়না ২১শুবা চহিদা মপাঙ্গল কনবা ভারত অমা লৈবা ওইথোক্লোই। সরদার পতেলগী ৱাখল্লোনশিং পল্লদুনা প্রধান মন্ত্রীনা হায়খি, অপুনবা পান্দম, অপুনবা থবক অমসুং অপুনবা পান্দম অসি তংদু লৈতবা লৈবাক অমদা তঙাইফদবনি অমসুং মসি সরদার পতেলগী ৱাখল্লোন্নি। প্রধান মন্ত্রীনা হায়খি ঐখোয়না মসিগী লৈবাক্কী অপুনবা লম্বী অসিদা মাংলোমদা চংশিনবা মতমদা ঐখোয়না এক ভারত স্রেস্থ ভারতকী পান্দম ফংবা ঙমগনি।